Begin gou bie op groenkrag, vra regering | Netwerk24
Deur Bloomberg 01 Junie 2018 14:01
Suid-Afrika nooi bieërs uit om vir bykomende hernieubare-kragprogramme ter waarde van tot R50 miljard aansoek te doen en sodoende plaaslike en bemagtigde ondernemings te stimuleer.
Die vyfde ronde van die regering se bodprogram vir groenkragprojekte met ’n opwekkingsvermoë van 1 800 MW sal in November begin, volgens ’n toespraak wat Jeff Radebe, minister van energiesake, Vrydag op ’n konferensie in Johannesburg gelewer het.
“Die bedoeling is om plaaslike vervaardiging te bevorder om ekonomiese groei en belegging aan te moedig, asook geleenthede vir die ontwikkeling van swart nyweraars en onafhanklike kragverskaffers te skep,” het Radebe gesê.
Die bodtydperk sal soortgelyke tegnologie vereis as die sogenaamde versnelde ronde wat in 2015 aangekondig is en wat sedertdien verstryk het, het Radebe gesê.
Onder pres. Cyril Ramaphosa, wat ’n veldtog lei om $100 miljard se beleggings binne die volgende vyf jaar na die land te lok, het Radebe weer nuwe lewe in die nasionale groenkragprogram geblaas.
Dit was eens die wêreld se snelgroeiendste program, maar het gestagneer te midde van teenstand van onder meer Eskom, wat besig is om twee peperduur steenkoolkragstasies te bou, en vakbonde, wat vrees dat groenkrag tot die sluiting van afgeleefde kragstasies sal lei.
Politieke druk om eerder in kernkrag te belê, het bes moontlik ook ’n rol gespeel in die vertraging van nog groenkragprojekte.
Die minister het in April eindelik ooreenkomste met 27 onafhanklike kragprodusente gesluit nadat langer as twee jaar daarmee gesloer is.
Die onafhanklike kragverskaffingsprogram sal ook poog om “die onderskeie behoeftes van die gemeenskappe waarbinne die projekte geleë is in ag te neem en wat sal toelaat dat die impak gemeet word,” sê Radebe. – Bloomberg, bygewerk
Meer oor: Jeff Radebe | Hernubare Energie | Sonkrag | Windkrag | Groenkrag